LV Eiropas Savienības Oficiālais Vēstnesis L 141/16

EBTA UZRAUDZĪBAS IESTĀDES LĒMUMS

Nr. 92/12/COL

(2012. gada 13. marts),

ar ko groza Līguma par Eiropas Ekonomikas zonu I pielikuma I nodaļas 1.2. daļas 39. punktā iekļauto sarakstu, kurā norādīti Islandes un Norvēģijas robežkontroles punkti, kas ir apstiprināti veterinārajām pārbaudēm attiecībā uz dzīviem dzīvniekiem un dzīvnieku izcelsmes produktiem no trešām valstīm, un ar ko atceļ EBTA Uzraudzības iestādes Lēmumu Nr. 367/11/COL

EBTA UZRAUDZĪBAS IESTĀDE,

ŅEMOT VĒRĀ EEZ līguma I pielikuma I nodaļas ievaddaļas 4.B punkta 1. un 3. apakšpunktu un 5. punkta b) apakšpunktu,

ŅEMOT VĒRĀ EEZ līguma I pielikuma I nodaļas 1.1. daļas 4. punktā minēto tiesību aktu (Padomes 1997. gada 18. decembra Direktīva 97/78/EK, ar ko nosaka principus, kuri reglamentē veterināro pārbaužu organizēšanu attiecībā uz produktiem, ko ieved Kopienā no trešām valstīm (1), kas grozīts un pielāgots EEZ līgumam ar pielāgojumiem pa nozarēm, kuri norādīti minētā līguma I pielikumā, un jo īpaši tā 6. panta 2. punktu,

ŅEMOT VĒRĀ kolēģijas Lēmumu Nr. 68/12/COL, ar ko pilnvaro atbildīgo kolēģijas locekli pieņemt šo lēmumu,

tā kā:

Norvēģijas Pārtikas nekaitīguma iestāde (Mattilsynet) 2011. gada 1. martā informēja EBTA Uzraudzības iestādi (Iestāde), ka tā ir apturējusi Norvēģijai apstiprināto robežkontroles punktu sarakstā iekļautā robežkontroles punkta Båtsfjord Port (TRACES kods NO BJF 1) apstiprinājumu pēc tam, kad ugunsgrēks 2011. gada 28. janvārī bija nodarījis ievērojamus postījumus šā robežkontroles punkta aprīkojumam. Mattilsynet norādīja, ka ugunsgrēka rezultātā šis robežkontroles punkts vairs neatbilst tiesību aktu prasībām attiecībā uz koplietošanas telpām un laboratorijas un uzglabāšanas iekārtām.

Apstiprinājumu apturēja un informāciju pēc tam iesniedza Iestādei atbilstīgi Norvēģijas tiesību akta Instruks om grensekontrollstasjoner mv. I nodaļas 2. punktam, ar ko īsteno Direktīvas 97/78/EK 6. panta 3. punktu, saskaņā ar kuru kompetentā valsts iestāde informē Iestādi par tādām izmaiņām robežkontroles punktā vai pārbaužu centrā, kas var būt svarīgas saistībā ar Līguma par Eiropas Ekonomikas zonu I pielikuma I nodaļas 1.2. daļas 39. punktā iekļauto sarakstu, kurā norādīti Īslandes un Norvēģijas robežkontroles punkti.

Saskaņā ar Direktīvas 97/78/EK 6. panta 4. punktu Iestāde izveido un publicē apstiprināto robežkontroles punktu sarakstu, ieskaitot gadījumus, kad apstiprinājums ir uz laiku apturēts.

Iestāde ar 2011. gada 11. aprīļa Lēmumu Nr. 111/11/COL (2) grozīja robežkontroles punktu sarakstu, lai atspoguļotu Norvēģijas robežkontroles punktu sarakstā iekļautā Båtsfjord Port (TRACES kods NO BJF 1) robežkontroles punkta apturēšanu, un sagatavoja jaunu to Īslandes un Norvēģijas robežkontroles punktu sarakstu, kas apstiprināti veterinārajām pārbaudēm attiecībā uz dzīviem dzīvniekiem un dzīvnieku izcelsmes produktiem no trešām valstīm.

Lēmumu Nr. 111/11/COL pēcāk atcēla ar 2011. gada 30. novembra Lēmumu Nr. 367/11/COL (3), ko pieņēma pēc Īslandē veiktās kopīgās pārbaudes ar Eiropas Komisijas Pārtikas un veterināro biroju (PVB), lai paplašinātu kategorijas, kurām ir apstiprināti robežkontroles punkti Keflavík Airport (IS KEF 4) un Reykjavík Eimskip (IS REY 1a).

Iestāde 2011. gada 9. decembrī saņēma Norvēģijas uzaicinājumu pārbaudīt jaunās robežkontroles punkta Båtsfjord Port telpas un attiecīgi atcelt šā robežkontroles punkta apturēšanu. Norvēģija iesniedza Iestādei papildu informāciju par celtniecības darbu grafiku un stāvu plānu jaunajām robežkontroles punkta ēkām.

Iestāde 2012. gada 13.–15. februārī veica robežkontroles punkta Båtsfjord Port pārbaudi. Pamatojoties uz novērojumiem, kas izdarīti pārbaudes laikā, ir ierosināts atcelt robežkontroles punkta Båtsfjord Port (TRACES kods NO BJF 1) apturēšanu un pieņemt jaunu to Islandes un Norvēģijas robežkontroles punktu sarakstu, kas apstiprināti veterinārajām pārbaudēm attiecībā uz dzīviem dzīvniekiem un dzīvnieku izcelsmes produktiem no trešām valstīm.

Iestāde ar savu Lēmumu 68/12/COL ir nodevusi šo jautājumu izskatīšanai EBTA Veterinārijas komitejā, kas palīdz EBTA Uzraudzības iestādei. Komiteja ir vienprātīgi apstiprinājusi ierosinātās izmaiņas sarakstā. Attiecīgi šajā lēmumā paredzētie pasākumi ir saskaņā ar vienprātīgo atzinumu, ko sniegusi EBTA Veterinārijas komiteja, kas palīdz EBTA Uzraudzības iestādei, un pasākumu galīgais teksts paliek nemainīgs,

IR PIEŅĒMUSI ŠO LĒMUMU.

1. pants

Vairs nav spēkā robežkontroles punkta Båtsfjord Port (TRACES kods NO BJF 1) apstiprinājuma apturēšana no Līguma par Eiropas Ekonomikas zonu I pielikuma I nodaļas 1.2. daļas 39. punktā iekļautā saraksta, kurā norādīti Islandes un Norvēģijas robežkontroles punkti, kas ir apstiprināti veterinārajām pārbaudēm attiecībā uz dzīviem dzīvniekiem un dzīvnieku izcelsmes produktiem no trešām valstīm.

2. pants

Veterinārās pārbaudes attiecībā uz dzīviem dzīvniekiem un dzīvnieku izcelsmes produktiem, ko ieved Islandē un Norvēģijā no trešām valstīm, veic kompetentās valstu iestādes apstiprinātajos robežkontroles punktos, kas iekļauti sarakstā šā lēmuma pielikumā.

3. pants

Ar šo atceļ EBTA Uzraudzības iestādes 2011. gada 30. novembra Lēmumu Nr. 367/11/COL.

4. pants

Šis lēmums stājas spēkā 2012. gada 13. martā.

5. pants

Šis lēmums ir adresēts Islandei un Norvēģijai.

6. pants

Autentisks ir tikai šā lēmuma teksts angļu valodā.

Briselē, 2012. gada 13. martā EBTA Uzraudzības iestādes vārdā – Kolēģijas loceklis Sverrir Haukur GUNNLAUGSSON Tieslietu un administratīvā departamenta direktors Xavier LEWIS

(1) OV L 24, 30.1.1998., 9. lpp.

(2) OV C 170, 30.6.2011., 39. lpp., un EEZ papildinājums Nr. 36., 30.6.2011., 39. lpp.

(3) OV L 43, 16.2.2012., 43. lpp., un EEZ papildinājums Nr. 9., 16.2.2012., 43. lpp.